Будынак банка SEB — сімвал эканамічнага буму ў Эстоніі.
**Балты́йскія ты́гры** — умоўная назва Балтыйскіх дзяржаў (Эстонія, Латвія і Літва) ў перыяд іх эканамічнага буму (2000—2006/2007). Тэрмін створаны па аналогіі з Чатырма азіяцкімі тыграмі і Кельцкім тыграм, як у перыяды іх эканамічнага буму называлі адпаведна краіны Усходняе Азіі і Ірландыю.

Характарыстыка
--------------

Пасля 2000 года ў эканоміках Балтыйскіх тыграў былі распачаты грунтоўныя рэформы і лібералізацыя. Разам з параўнальна таннай і эфектыўнай працоўнай сілай гэта прыцягнула вялікія аб'ёмы замежных інвестыцый і выклікала эканамічны рост. У 2006—2007 гадах Балтыйскія тыгры мелі найбольшыя аб'ёмы росту ў Еўропе. Прыкладам, у 2006 Эстонія павялічыла свой сукупны ўнутраны прадукт на 11,2%, Латвія — на 11,9%, Літва — на 7,5%. Усе тры краіны мелі ўзровень беспрацоўя меншы, чым у сярэднім па ЕС. У той самы час адной з негатыўных характарыстык эканамічнага росту прыбалтыйскіх дзяржаў з'яўляўся ўзрослы дэфіцыт па бягучых аперацыях і знешні дысбаланс.

У маі 2004 гэтыя тры краіны далучыліся да Еўрасаюза. На момант іх далучэння сярэднедушавы даход быў значна ніжэйшы, чымся ў сярэднім па ЕС (у Літве — 47% ад сярэдняга ўзроўню ЕС), аднак былі вялікія спадзевы, што прытрыманне абранае палітыкі дазволіць наблізіцца да гэтага ўзроўню. На 2010 год быў запланаваны пераход усіх трох дзяржаў на еўра.

Аднак у 2008 годзе з прычыны фінансавага крызісу наступавала значнае падзенне эканамічнага росту трох дзяржаў. Гадавыя тэмпы росту ў Літве ўпалі да 3%, у Латвіі да −4,6%, у Эстоніі да −3,6%. Найбольш адчувальна гэта адбілася на ВУП, які ў Латвіі зменшыўся ў параўнанні з мінулым годам на 19,6%, у Літве — на 16,8% і ў Эстоніі — на 16,2%. Па выніках 2009 года ўсе тры дзяржавы апынуліся ў пяцёрцы найгоршых краін свету па дынаміцы ВУП (Латвія на апошнім месцы, Літва — на другім ад канца, Эстонія — на пятым).

Узровень беспрацоўя перавысіў сярэдні па ЕЗ — у Латві да канца 2008 вырас у параўнанні з мінулым годам з 5,7% да 10,4%, у Эстоніі — з 4,1% да 9,2%, у Літве — з 4,3% да 8%. Улетку 2009 найвышэйшы ўзровень беспрацоўя быў зафіксаваны ў Латвіі (17,2%) і Эстоніі (17%).

У 2010 эканамічная сітуацыя стабілізавалася, і ў 2011 тройка дзяржаў ізноў мела найбольшыя тэмпы эканамічнага росту ў Еўрапейскім Саюзе: латвійскі ВУП павялічыўся на 5,5%, літоўскі на 5,9%, а эстонскі — на 7,6% (найвялікшае значэнне ў ЕС).

Статыстыка
----------

### Тэмпы росту ВУП

|  | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 | 2013 |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Латвія | 6,1% | 7,3% | 7,2% | 7,6% | 8,9% | 10,1% | 11,2% | 9,6% | −3,3% | −17,7% | −0,3% | 5,5% | 2,1% | 4,0% |
| Літва | 12,3% | 6,7% | 6,8% | 10,3% | 7,4% | 7,8% | 7,8% | 9,8% | 2,9% | −14,8% | 1,4% | 5,9% | 2,3% | 3,8% |
| Эстонія | 9,7% | 6,3% | 6,6% | 7,8% | 6,3% | 8,9% | 10,1% | 7,5% | −3,7% | −14,3% | 2,3% | 7,6% | 1,2% | 4,0% |
| Звесткі паводле Еўрастату (звесткі за 2012—2013 гады прагнозныя) |

### ВУП на душу насельніцтва

У табліцы прыведзеныя значэнні па парытэце пакупніцкай здольнасці (ППЗ) ў міжнародных доларах. У дужках пазначаныя ВУП на душу насельніцтва ў працэнтах ад сярэдняга па Еўразоне (таксама ў ППЗ).

|  | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 |
| --- | --- | --- | --- | --- | --- | --- | --- | --- | --- | --- | --- | --- | --- |
| Латвія | 7688(31,1%) | 8542(33,3%) | 9315(35,6%) | 10 262(38,3%) | 11 506(41,2%) | 13 181(45,3%) | 15 350(48,3%) | 17 437(52,4%) | 17 071(50,1%) | 15 218(46,6%) | 15 026(46,4%) | 15 367 | 16 102 |
| Літва | 8437(34,1%) | 9257(36,1%) | 10 088(38,5%) | 11 410(42,6%) | 12 622(45,2%) | 14 218(48,8%) | 15 922(50,1%) | 17 907(53,8%) | 18 946(55,6%) | 17 315(53,0%) | 16 973(52,4%) | 17 669 | 19 008 |
| Эстонія | 9909(40,0%) | 10 935(42,6%) | 12 044(46,0%) | 13 284(49,6%) | 14 882(53,3%) | 16 618(57,1%) | 18 819(59,3%) | 20 584(61,8%) | 20 259(59,4%) | 18 386(56,3%) | 18 266(56,4%) | 18 790 | 19 811 |
| Звесткі паводле Міжнароднага валютнага фонду |

Гл. таксама
-----------

* Эканоміка Латвіі
* Эканоміка Літвы
* Эканоміка Эстоніі
* Кельцкі тыгр
* Чатыры азіяцкія тыгры
* Татранскі тыгр

Зноскі
------

1. ↑  Latvia’s Economy Contracted Record 19.6% Last Quarter, Update3 (англ.). Праверана 22 кастрычніка 2012.
2. ↑  Архіўная копія (англ.)(недаступная спасылка).  CIA. Архівавана з першакрыніцы 26 снежня 2018. Праверана 21 чэрвеня 2014.
3. ↑  Самые безработные страны ЕС (руск.). Праверана 22 кастрычніка 2012.
4. ↑  *Elita Kalniņa.*. GDP of Latvia increased by 5.5% in 2011 (англ.). Праверана 22 кастрычніка 2012.